Attwalment it-tinda tempornja li ttellgħet il-bieraħ ħdejn id-Day Care Unit tal-isptar Mater Dei qegħda fil-proċess li titneħħa. Dan ħareġ fi stqarrija mill-Ministeru tas-Saħħa, li speċifika li d-deċiżjoni li ssir tinda kienet motivata biex ma jiġux posposti operazzjonijiet ta’ day case. Il-Ministeru qal li bħalissa qed jiġu kkunsidrati numru ta’ soluzzjonijiet, kemm temporanji u fit-tul, biex tiġi indirizzata l-problema ta’ nuqqas ta’ sodod, li ntirtu mill-amministrazzjoni ta’ qabel. Is-soluzzjonijiet ser jieħdu kunsiderazzjoni tal-ħtieġa u d-domanda preżenti u futura tal-poplu Malti u Għawdxi. Fl-istqarrija tħabbar ukoll li f’dan il-perjodu mmedjat l-isptar Mater Dei se jiżdied b’22 sodda. Intant ġie speċifikat li fis-sena 2013 żdiedu 48 sodda, fis-sena 2014 se jiżdiedu 52 sodda u s-sena d-dieħla, fl-2015 se jiżdiedu 68 sodda. Soluzzjonijiet oħra għaż-żmien li ġej, iż-żieda ta’ 300 sodda f’residenzi privati. Inħarġet ukoll sejħa għall-offerti biex f’kaz li s-servizz ikun se jiġi milqut, xi listi ta’ operazzjonijiet day case jiġu trasferiti f’entitajiet privati mingħajr ma jkunu posposti dawn l-operazzjonijiet. Il-Ministeru għas-Saħħa jinnota wkoll li l-Isptar Mater Dei mill-aspett ta’ social cases ħadem iktar b’effiċjenza billi ħoloq turnover aħjar ta’ dawn il-pazjenti minn dik tas-sena ta’ qabel. Il-Ministeru ammetta li waqt id-diskussjonijiet biex tittieħed din id-deċizjoni seta’ kien hemm aktar sensittivita’ u prudenza dwar kif il-pazjenti u l-familji tagħhom, u wkoll il-pubbliku seta’ jilqa’ din il-miżura temporanja. Il-Ministeru ħa l-opportunità li jirringrazzja lill-ħaddiema tal-ħidma siewja tagħhom.